Николай Лилиев
Люлеят се измамни отражения…

chitanka.info

Люлеят се измамни отражения

по водната безплодна равнина,

от сребърния блясък озарени

на приказна страна.

Изграждат се дворци неизградени

с възхода на безродната луна,

и носят се мечтите възродени

сред будна тишина.

Да вярвам ли, че тая бяла вечер,

въздъхвала над тъмните лози,

ще долови и моя зов сърдечен?

Да вярвам ли, че тя ще отрази

и ще приспи копнежа вековечен

и болката на бликнали сълзи?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.